TV-র থেকেও Instagram Reels-এর দর্শক বেশি? জানিয়ে দিল Meta

ওয়েব ডেস্ক: দিন দিন মানুষের মোবাইল (Mobile) নির্ভরতা বৃদ্ধি পাচ্ছে ব্যাপকভাবে। টিভির (TV) থেকেও আজকাল আমাদের চোখের সামনে বেশি থাকে মোবাইলের স্ক্রিন। আর ইন্টারনেট দুনিয়ায় আজকাল ছোট ভিডিওর জনপ্রিয়তা সর্বাধিক। সম্প্রতি মেটা-র (Meta) তরফে জানানো হয়েছে, বর্তমানে ইনস্টাগ্রাম রিলসের (Instagram Reels) জনপ্রিয়তা ছাড়িয়ে গিয়েছে টেলিভিশনকেও। পাঁচ বছর আগে ভারতে রিলস ভিডিও চালু হওয়ার পর ভারতজুড়ে একটি সমীক্ষা চালায় মেটা। তাতেই উঠে এল এই বড় তথ্য।

জানা গিয়েছে, মেটা-র চালানো এই সমীক্ষায় দেশব্যাপী ৩৩টি কেন্দ্র থেকে ৩,৫০০-র বেশি মানুষ অংশগ্রহণ করেন। সমীক্ষায় অংশগ্রহণকারীদের মধ্যে ৯২ শতাংশ বলেছেন, তারা অন্য সব প্ল্যাটফর্মের তুলনায় ইনস্টাগ্রাম রিলসে ছোট ভিডিও দেখতে বেশি পছন্দ করেন। যদিও সমীক্ষায় কোন কোন প্ল্যাটফর্ম প্রতিযোগী হিসেবে তালিকায় ছিল তা প্রকাশ করা হয়নি।

আরও পড়ুন: iPhone 17 সিরিজে কী কী নয়া ফিচার্স? কোন মডেলের দাম কত?

মেটার দাবি অনুযায়ী, ৯৭ শতাংশ মানুষ প্রতিদিন অন্তত একবার এই ধরণের ছোট ভিডিও দেখেন। তুলনায়, ৮৩ শতাংশ বলেন তারা অন্তত একবার টিভি দেখেন। একইসঙ্গে, চলতি বছরের এপ্রিল অনলাইন ভিডিও দেখা নিয়ে আরও একটি সমীক্ষা চালানো হয়। তাতে দেখা যায়, ৮২ শতাংশ মানুষ প্রতিদিন সোশ্যাল মিডিয়া ব্যবহার করেন। যেখানে টিভি ও ওটিটি প্ল্যাটফর্মের দৈনিক ব্যবহার যথাক্রমে ৭৮ এবং ৪৩ শতাংশ।

তবে সবার মধ্যে যে রিলসের জনপ্রিয়তা তুঙ্গে, তা মোটামুটি স্পষ্ট। রিলসের জনপ্রিয়তার পেছনে ক্রিয়েটররা গুরুত্বপূর্ণ পালন করেন বলে জানিয়েছে মেটা। সমীক্ষায় বলা হয়েছে, অন্য প্ল্যাটফর্মের তুলনায় ৩৩ শতাংশ বেশি ব্যবহারকারী ইনস্টাগ্রাম রিলস দেখতে পছন্দ করেন। বিশেষ করে ফ্যাশন বা ট্রেন্ড ও স্টাইল বিভাগে ৪০ শতাংশ বেশি দর্শক, বিউটি ও মেকআপ বিভাগে ২০ শতাংশ বেশি দর্শক এবং মিউজিক ও মুভি বিভাগে ১৬ শতাংশ বেশি দর্শক রিলসেই ভিডিও দেখেন।